text: এক মাসেও গ্রেফতার হয়নি স্কুলছাত্রের খুনি! | 654242|| Bangladesh Pratidin
  প্রকাশ : ৩০ মে, ২০২১ ১২:২১
  আপডেট : ৩০ মে, ২০২১ ১২:২৬
  সিলেটের বিশ্বনাথ উপজেলার স্কুলছাত্র সুমেল (১৮) হত্যার এক মাস পূর্ণ হয়েছে আজ সোমবার। আলোচিত এ হত্যাকান্ডের প্রধান অভিযুক্ত সাইফুল আলম ওরফে লন্ডনী সাইফুলকে এখনও গ্রেফতার হয়নি।
  ঘটনার পর থানা পুলিশকে ধোঁকা দিয়ে নদী সাঁতরে পালিয়ে যায় সে। এরপর তাকে গ্রেফতারে দু'দফা পুরস্কার ঘোষণা হলেও তার সন্ধান দিতে পারেনি কেউ। দীর্ঘদিনেও তাকে আইনের আওতায় না আনতে পারায়, জনমনে বিরাজ করছে চাপা ক্ষোভ।
  ঘটনার পরপর পুলিশ স্পটে পৌছালে, তাদের মিথ্যে তথ্য দিয়ে বোকা বানায় সে। এক পর্যায়ে পুলিশের চোখের সামনে দিয়েই পালিয়ে যায় ধূর্ত এই খুনি। ঘটনার পর থেকে সাইফুল ও তার বাহিনীর অস্ত্রধারী ক্যাডারদের গ্রেফতার করার দাবীতে আন্দোলনে ফুঁসে ওঠে এলাকার মানুষ।
  এলাকাবাসিরা জানান, 'প্রকাশ্যে খুন করার একমাস পরও তাকে গ্রেফতার করতে না পারাটা আমাদের জন্য চরম হতাশাজনক।'
  বিশ্বনাথ পুলিশ স্টেশনের অফিসার ইন-চার্জ গাজী আতাউর রহমান 'বাংলাদেশ প্রতিদিন'কে বলেন, 'প্রধান অভিযুক্ত সাইফুল আলম ও তার সহযোগীদের গ্রেফতারে আমাদের অভিযান অব্যাহত আছে। ইতিমধ্যে বিভিন্ন জায়গায় অভিযান চালানো হয়েছে।'